b'\n_START_ARTICLE_\nMuzej podvodnih dejavnosti Piran\n_START_PARAGRAPH_\nMuzej podvodnih dejavnosti Piran je muzej v Piranu, ki z muzejsko zbirko predstavlja nekak\xc5\xa1en spomenik pionirjem slovenskega \xc5\xa1portnega, delovnega in voja\xc5\xa1kega potapljanja. Muzej se nahaja na \xc5\xbdupan\xc4\x8di\xc4\x8devi ulici 24._NEWLINE_Prikazane so tehnike in pripomo\xc4\x8dki za potapljanje oziroma podvodne dejavnosti od njegovih za\xc4\x8detkov do danes. Prikazani so prvi starodavni skafandri in podvodne obleke, ki so se uporabljale pri nas, tla\xc4\x8dilke za zrak ter regulatorji pritiska stisnjenega zraka, od katerih je eden iz leta 1880. Morda je edini tak \xc5\xa1e ohranjen na svetu. Tu je zbrana najrazli\xc4\x8dnej\xc5\xa1a druga stara potaplja\xc5\xa1ka oprema za delovne, \xc5\xa1portne, voja\xc5\xa1ke in re\xc5\xa1evalne potope. Zbirka obiskovalca vodi skozi \xc4\x8das delovanja razli\xc4\x8dnih vojnih mornaric na Jadranu in ob tem postavlja slovenske potaplja\xc4\x8de na njihovo zaslu\xc5\xbeeno priznano mesto. Ve\xc4\x8dina slovenskih profesionalnih potaplja\xc4\x8dev se je namre\xc4\x8d svojega poklica izu\xc4\x8dila v vojnih mornaricah, saj so se na obmo\xc4\x8dju Jadrana v novej\xc5\xa1i zgodovini zvrstile Avstro-ogrska cesarsko kraljeva mornarica, Mornarica Kraljevine Jugoslavije, Italijanska Kraljeva mornarica, Nem\xc5\xa1ka vojna mornarica, Jugoslovanska vojna mornarica in Italijanska voja\xc5\xa1ka mornarica. V njih so kot delovni potaplja\xc4\x8di slu\xc5\xbeili tudi Slovenci, ki so se tam izu\xc4\x8dili dejavnosti in nato prinesli razli\xc4\x8dne \xc5\xa1ole, prakse in osebne izku\xc5\xa1nje.'